Beliz (lidn)

Sil sanal voib olda toižid znamoičendoid; miše nähta niid, tulgat tänna. Beliz (angl.: Belize City) om Belizan kaikiš suremb lidn eläjiden lugun mödhe, valdkundan üläopendusen keskuz da meriport. Se om Belizan ümbrikon administrativine keskuz. Istorii Ende maja-indejalaižiden pen' Holzuz-lidn sijazihe siš tahondas. Nügüdläižen eländpunktan aluz om pandud britanižil merimehil vl 1638 Oulover-ojan (angl.: Haulover Creek) lanktendan sijas Beliz-jogehe kuti mecan varhapanendan baz. Sai lidnan (town) oiktusid vl 1783. Beliz oli Britanine Gonduras-kolonijan pälidnaks vhesai 1970, sirtihe udhe Bel'mopan-lidnha vn 1961 redukun Hetti-torokan tagut. Vspäi 1981 (valdkundan ripmatomuden sandan voz') Beliz om siti-statusanke. Beliz šingotase bankoil i torguindal, om valdkundan transportteiden keskuseks. Geografijan andmused Lidn sijadase valdkundan päivnouzmas, Kariban meren randal, läz meren tazopindad korktusel. Alištub sur'vezile vihmsezonan aigan. Nell' sildad ühtenzoittas lidnan paloid. Klimat om tropine mussonine. Kun keskmäine lämuz vajehtase +24..+29 C° röunoiš voden aigan. Ekstremumad oma +11 C° i +37 C°. Paneb sadegid 1970 mm vodes, enamba kezakus (236 mm) i sügüz'kus-kül'mkus (230..305 mm kus), vähemba uhokus-sulakus (41..64 mm kus). Eläjad Vl 2010 lidnan eläjiden lugu oli 57 169 ristitud, ümbrikon kaks' koumandest. Rahvahidenkeskeine civiline Beliz-lendimport Filip Goldsonan nimed (BZE / MZBZ, 1 mln passažirad vl 2018) radab ajelendan pol'časus lodeheze lidnan keskusespäi. Tehtas reisid AÜV:oiden i Kanadan järedoihe lidnoihe, Keskuzamerikan lähižihe maihe. Pen' lendimport Barri Bouenan nimed (TZA / MZBE) om ühtes mijläs lidnan keskusespäi, sišpäi sadas penil lendimil Beliz-valdkundadme. Homaičendad Irdkosketused Lidnan oficialine sait (belizecitycouncil.org). (angl.)